Document ID: 32011D0745

KOMMISSIONENS AFGØRELSE
af 11. november 2011
om ændring af afgørelse 2010/2/EU og 2011/278/EU med hensyn til sektorer og delsektorer, der anses for at være udsat for en betydelig risiko for carbon leakage
(meddelt under nummer K(2011) 8017)
(EØS-relevant tekst)
(2011/745/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2003/87/EF af 13. oktober 2003 om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF (1), særlig artikel 10a, stk. 1 og 13, og
ud fra følgende betragtninger:
(1)
Ved Kommissionens afgørelse 2010/2/EU (2) fastsættes i medfør af direktiv 2003/87/EF en liste over, hvilke sektorer og delsektorer der anses for at være udsat for en betydelig risiko for carbon leakage.
(2)
Ved Kommissionens afgørelse 2011/278/EU (3) fastlægges midlertidige EU-regler for harmoniseret gratistildeling af emissionskvoter i henhold til artikel 10a i direktiv 2003/87/EF.
(3)
I henhold til artikel 10a, stk. 13, andet afsnit, i direktiv 2003/87/EF kan Kommissionen hvert år føje en sektor eller delsektor til listen over sektorer og delsektorer, der anses for at være udsat for en betydelig risiko for carbon leakage. Det vil skulle påvises i en analytisk rapport, at denne sektor eller delsektor opfylder kriterierne i artikel 10a, stk. 14-17, efter at der er sket en ændring, som har væsentlig indvirkning på sektorens eller delsektorens aktiviteter.
(4)
Med henblik på at fastlægge de sektorer og delsektorer, som anses for at være udsat for en betydelig risiko for carbon leakage, skal Kommissionen vurdere på EU-plan, i hvilket omfang den pågældende sektor eller delsektor på det relevante opdelingsniveau kan overvælte de direkte omkostninger vedrørende de krævede kvoter og de indirekte omkostninger fra de forhøjede elpriser, som bliver en konsekvens af direktiv 2003/87/EF, på produktpriserne, uden at der sker tab af betydelige markedsandele til mindre drivhusgaseffektive anlæg uden for EU. Disse vurderinger skal baseres på en gennemsnitlig kulstofpris i henhold til den konsekvensanalyse fra Kommissionen, som ledsager pakken af foranstaltninger til gennemførelse af Unionens mål vedrørende klimaændringer og vedvarende energi for 2020, og, hvis de er tilgængelige, på oplysninger om handel, produktion og merværdi fra de seneste tre år for de enkelte sektorer eller delsektorer.
(5)
Nogle sektorer og delsektorer, eksempelvis fremstilling af mursten og tagtegl, som der ikke kunne foretages en komplet analyse af inden for tidsrammen, eller som der kun foreligger utilstrækkelige og ufuldstændige data om, blev ikke føjet til den liste, der er offentliggjort i bilaget til afgørelse 2010/2/EU.
(6)
Sektoren »Fremstilling af mursten, teglsten og byggematerialer af brændt ler« (NACE-kode 2640) er taget op til fornyet overvejelse i 2010. Den kvalitative vurdering påviste, at der foreligger vanskelige markedsforhold, f.eks. voksende samhandel og tiltagende import fra lande med lave produktionsomkostninger, øget international konkurrence, at en betydelig andel af Unionens produktion finder sted i små og mellemstore virksomheder, og at fortjenstmargener i de analyserede år er beskedne sammenlignet med ekstraomkostningerne til CO2, hvilket sætter en grænse for, hvor meget anlæggene kan investere i at reducere emissionerne. Ud fra disse faktorers samlede påvirkning bør sektoren anses for at være udsat for en betydelig risiko for carbon leakage.
(7)
Det er desuden påvist, at sektoren »Saltudvinding« (NACE-kode 1440) opfylder de kvantitative kriterier i artikel 10a, stk. 14-17, i direktiv 2003/87/EF, efter at yderligere anlæg fra sektoren er udpeget i »Fællesskabets uafhængige transaktionsjournal« (CITL), der er benyttet som den vigtigste kilde ved beregning af disse sektorers direkte omkostninger til kvoter. Denne sektor bør derfor føjes til listen over sektorer eller delsektorer, der anses for at være udsat for en betydelig risiko for carbon leakage. Det forhold, at anlæg af CITL udpeges som tilhørende denne sektor, har ingen indflydelse på andre sektorers og delsektorers status med hensyn til betydelig risiko for carbon leakage.
(8)
Nogle sektorer, der ikke blev anset for at være udsat for en betydelig risiko for carbon leakage på NACE-4-niveau i afgørelse 2010/2/EU, er delt yderligere op, og der er gennemført en vurdering af flere af de delsektorer derunder, som på grund af bestemte kendetegn har en væsentligt anderledes indvirkning end resten af sektoren. I de tilfælde, hvor vurderingen lader konkludere, at sektorer eller delsektorer tydeligt kan afgrænses fra andre sektorer og delsektorer på grundlag af specifikke kendetegn og opfylder de kvantitative kriterier i artikel 10a, stk. 15 eller 16, i direktiv 2003/87/EF, kan de føjes til listen over produkter, som anses for at være udsat for en betydelig risiko for carbon leakage. Sektorerne »Kakaomasse (ikke tilsat sukker eller andre sødemidler)«, »Kakaosmør, kakaofedt og kakaoolie« og »Kakaopulver, ikke tilsat sukker eller andre sødemidler« bør derfor føjes til listen.
(9)
Da den analyse, som er omhandlet i artikel 1, stk. 2, i afgørelse 2010/2/EU, er afsluttet, bør dette stykke udgå. Kommissionen fandt intet belæg for den handelsintensitet, som ville være nødvendig for at berettige optagelsen af de berørte sektorer på listen over sektorer og delsektorer, der anses for at være udsat for en betydelig risiko for carbon leakage.
(10)
Afgørelse 2010/2/EU og 2011/278/EU bør derfor ændres i overensstemmelse hermed.
(11)
Foranstaltningerne i denne afgørelse er i overensstemmelse med udtalelse fra Udvalget for Klimaændringer -
VEDTAGET DENNE AFGØRELSE:
Artikel 1
Ændringer af afgørelse 2010/2/EU
I afgørelse 2010/2/EU foretages følgende ændringer:
1)
Artikel 1, stk. 2, udgår.
2)
Bilaget til afgørelse 2010/2/EU ændres som angivet i bilag I til nærværende afgørelse.
Artikel 2
Ændringer af bilag I til afgørelse 2011/278/EU
Bilag I til afgørelse 2011/278/EU ændres som angivet i bilag II til nærværende afgørelse.
Artikel 3
Adressater
Denne afgørelse er rettet til medlemsstaterne.
Udfærdiget i Bruxelles, den 11. november 2011.

Labels: 1
17
19
14
20